
INTRODUCTIO. 


!Si  verum  est,  quod  nemo  dubitat,  pulsum  acce- 
leratum et  temperiem  corporis  alienatam  febris 
praesentiam  nuntiare,  facili  negotio  concludi 
posse  arbitror,  febrim  in  systemate  vasorum, 
praecipue  arteriarum,  Jocum  habere,  itaque 
unam  existerc  posse,  quae,  prout  alia  systemata 
variis  modis  sint  affecta,  diversissimas  formas 
subire  valeat.  Proinde  febrim,  de  qua  agitur 
in  hoc  opusculo,  cum  pulsus  mutatus  ac  tem- 
peries alienata  tantummodo  praesentiam  ejus 
indicent,  quamquam  me  tironem  falli  posse, 
non  diffitebor,  nonnisi  varietatem  existimo,  quae 
peculiaribus  quibusdam  symptomatibus,  certa 
causarum  et  conditionum  non  satis  cognitarum 
ratione  inductis,  sese  expromat.  An  virium 
atque  materiae  organicae  consumtio  absolute  sit 
necessaria,  haud  dirimam;  hoc  vero  constat, 
consumtionem  multo  esse  celeriorem  et  mani- 
festiorem, ubi  febris  ista  opparuerit.  Cum 
cursus  lenius,  quippe  qui  aliarum  febrium  ter- 
minos longe  excedat,  corporisque  comsumtio 
ad  constituendum  nomen  adhibeantur,  aliter  at- 
que aliter  vocatur.  Cum  plerique  ad  designan- 
dam consumtionem  lentam  cum  febre  uti  vide- 
antur voce  febris  hecticae,  et  ipse  hanc  deno- 
minationem reliquis  praetuli. 


MORBI  SYMPTOMATA. 


Xedetentim  ac  furtim  quasi,  neque  ab  aegroto  nec 
medico  interdum  observata  febris  hectica  irrepit. 
Aeger  plerumque  jam  antea  debilitatem  conquestus, 
minus  ardua  negotia  facile  peragens,  nulla  incom- 
moda a febre  pendentia  sentit.  Appetitus  ciborum 
integer,  saepe  auctus,  raro  minutus;  sapor  fere 
naturalis,  interdum  amarus;  lingua  utplurimum  pura, 
ruberrima,  modo  humi  da,  modo  sicca,  non  raro  gin- 
givae et  interiores  oris  partes  rubrae  sunt.  Labia 
plerumque  sicca,  arida,  rimosa  per  totum  morbi 
decursum  inveniuntur;  sitis  totum  inter  morbum 
plerumque  aucta  est.  Cibis  assumtis,  praecipue  post 
meridiem,  aliquanto  majorem  aeger  calorem  sentit, 
qui  maxime  horis  vespertinis  cum  frigore  intercur- 
rente revertitur  et  levi  genarum  ardore  laetiorique 
earum  rubore  (interdum  alterutrius  tantum,  si  vitia 
organica  adsunt),  ardcnte  calore  volarum  manuum 
et  plantarum  pedum  manifestatur,  neque  solum  ab 
aegro,  sed  ab  aliis  quoque  tactu  percipitur.  Cutis 
corporis  plerumque  adeo  sicca  et  arida  est,  ut 
corium  s.  membranam  Pergamenam  s.  arborum  cor- 
ticem aemuletur;  calor  ejus  auctus  primo  in  parcum 
sudorem  transit,  qui  semper  fere  in  singularibus 
tantum  partibus,  uti  collo,  pectore,  praecordiis, 
fronte,  capite,  quandoque  interno  latere  femorum 
et  brachiorum  apparet;  ceteroquin  manus  saepe 

frigidae  et  madidae  sunt.  Pulsus  debilis,  mollis, 
celer,  saepe  duriusculus,  interdum  inaequalis,  prae- 
cipue vitia  organica  si  exstant,  nonnunquam  in- 
termittens invenitur.  Urinae  generatim  parcae, 
vel  rubrae,  vel  turbidae,  vel  sero  lactis  similes ; 
haud  raro  superficies  earum  varios  colores,  inter- 
dum pinguedinem  offert,  vel  cum  roseo,  vel  lateri- 
tio, vel  mucoso,  quandoque  purulento  sedimento, 
subinde  in  vasis  parietibus  annulo  caeruleo  conspi- 
cuae. Aliquando  haud  ingratum  odorem,  qualis 
violarum  est,  prae  se  ferunt.  Alvus  initio  utpluri- 
mum  tarda  et  adstricta.  Respiratio  saepe  sine  ulla 
pulmonum  labe  paulo  angustior  et  brevior  redditur; 
vox  rauca  aut  clangosa  evadit;  somnus  maxime 
irrequietus  haud  reficit  aegros.  Status  diuturnior 
aegro  fere  intolerabilis,  adscensus  scalarum  moles- 
tissimus est.  Plerumque  aeger  excitatus  animo,  ad- 
modum sensibilis,  acerbus,  morosus,  molestus,  saepe 
sine  ulla  causa,  inprimis  mane,  adiaphorus  est. 
Quaecunque  levior  irritatio  et  exercitatio  tam  ani- 
mum quam  corpus  facile  fatigant  et  sanguinis  cir- 
cuitum celeriorem  reddunt. 

Pedefentim  progrediente  morbo , praecipua 
symptomata  apparent  haec:  corporis  volumen  mi- 
nuitur, musculi,  praesertim  faciei,  pollicum,  crurum, 
femorum,  ani,  brachiorum,  neque  minus  adeps, 
mammae  et  aliae  partes  consumuntur;  ossa  promi- 
nent, oculi  in  orbitas  relabantur  et  orbiculis  intense 
coeruleis  circumdantur;  nasus  acuminatur;  cutis 
collabitur,  sordida,  lurida,  interdum  cinerea,  flavo- 
albida  redditur.  Rubor  circumscriptus  genarum 
antea  fugax,  nunc  constans  evadit;  exacerbationes 
ulplurimum  horis  vespertinis  sensim  sensimque 
graviores , modo  deficiente  frigore,  modo  tantum 

digitis  manuum  et  pedum  et  apice  nasi  frigentibus, 
facie  pallescente,  redduntur.  Aestus  fere  per  totam 
noctem  excruciat  aegrum,  somnus  maxime  inquietus, 
haud  raro  deliriis  levioribus  interceptus,  quamquam 
sub  horas  matutinas  placidior,  nullam  refectionem 
largitur,  e contrario  aeger  magis  defessum  se  sentit 
quam  ante  somnum.  Saepenumero  hic  inimicissimus 
calor  sub  horas  demum  matutinas  in  sudorem  non 
aequabilem,  copiosissimum  autem,  plerumque  foeti- 
dum, tenacem  et  maxime  debilitantem  abit,  quem 
aeger,  tanquam  valetudini  salutarem,  longiori  in 
lectulo  mora,  si  alias  hunc  relinquere  possit,  foven- 
dum judicat.  Sudore  aliquantum  minuto,  ex  more 
perspicua  remissio  oritur,  quae,  quo  major  prostratio 
virium,  eo  brevior  et  minus  manifesta  esse  solet 
omnique  corporis  et  animi  admodum  sensibilis  ex- 
citatione, redeunte  fugaci  calore  et  sudore,  mox 
aboletur.  Sine  causa  quadam  evidente  infestissimis 
hisce  colliquativis  sudoribus  diarrhoea  colliquativa 
saepe  additur  et  quamquam  sudores,  dum  diarrhoea 
existit,  interdum  paulo  remittunt,  aeger  tamen  cito 
in  eam  Iabitur  conditionem,  ut  non  tantum  in  lec- 
tulo detineatur,  sed  etiam  nullum  fere  motum  sponte 
peragere  valeat.  Interdum,  praecipue  post  meridiem, 
saepe  horis  matutinis,  tussis  sicca,  si  aeger  vitiis 
pulmonum  caret,  tantum  per  majorem  eorum  sensi- 
bilitatem,  oritur;  haud  raro  aliquid  tussi  extunditur, 
ut  materia  mucosa,  pituitosa,  purulenta,  si  ulcera 
adsunt,  cruenta,  interdum  puriformis  sine  ullo  vis- 
cerum ulcere.  Ciborum  appetentia,  si  ad  morbi 
usque  finem  fere  vigeat,  certe  a morbosa  ventriculi 
irritatione  pendet.  Morbi  fine  propius  imminente, 
subinde  febris  evadit  continua,  calor  ardens,  gra- 
vior, pulsus  foriis,  summa  inquies  maxime  cum 


doloris  sensationibus  in  aliquo  corporis  loco,  nas- 
cuntur. Quibus  per  aliquot  dies  protractis,  febris 
vehementiae  aliquid  iterum  dimittit  et  leniorem  cursum 
tenet,  urinae  haud  raro  turbidae  interdum  puru- 
lentae; sputa  purulenta  deinde  redduntur.  Non- 
nunquam  haud  exiguae  molestiae  locales  remanent. 
Saepe  numero  tumores  l)  artuum  et  reliqui  corporis 
cito  apparent,  qui  nonnullas  horas  sine  dolore, 
duritie  et  coloris  mutatione  persistentes,  evanescunt. 
Quo  magis  vires  aegroti  jam  consumtae,  eo  plura 
symptomata  in  conspectum  prodeunt,  quae  propin- 
quam moitem  nuntiant:  pulsus  paulatim  celeriores, 
minores  et  debiliores,  omnem  fere  remissionem 
arcentes  fiunt;  ungues  curvantur;  labefactae  nutri- 
tiouis  causa,  pili  capitis  defluunt;  haud  raro  aphthae 
in  cavitate  oris  et  faucium,  peliculae  in  collo,  pec- 
tore et  reliquis  partibus  emergunt.  Raucedo,  apho- 
nia, interdum  frequentes  lipothymiae,  somnolentia, 
mentis  hallucinationes,  obliviones,  nonnunquam 
observantur,  nec  non  oedemata  pedum,  manuum, 
faciei,  hydrops,  decubitus,  excretioncs  invitae  alvi 
et  urinae,  paralysis  singularum  partium  oriuntur, 
donec  mors  sceleto  similem  aegrum  calamitatibus 
liberet.  Vel  subito  perit  aeger  alvum  dejecturus 
aut  locuturus,  vel,  integra  mente,  lampadis  intar  oleo 
carentis  exstinguitur,  vel  spei  plenissimus,  si  servari 
nequit,  rupto  vel  abscessu  aut  vomica  aut  vasis 
partium  nobiliorum,  inopinanter  exspirat.  Secto 
cadavere  vasa  vacua,  sanguinis  quantitas  ad  minimum 
redacta  inveniuntur. 


*)  Jfr.  IlcbcrdciVs  Commcntarien  iiber  den  Vertauf  der 
Krankli.  und  ilirc  Bebandi.  Aus  cl.  Lat,  v.  J.  Fr.  IMcmann. 
Lips.  1803.  p.  171. 

DIVISIO. 

Plerique,  inprimis  veterioruni,  lentam  el  hecti- 
cam  febrim  tantummodo  gradu  distinxerunt,  ita,  ut 
lenta  leviorem,  hectica  graviorem  gradum  significet, 
et  lenta  postremum  in  hecticam  abeat,  ut  Stcihl  *), 
Fr.  Hoffmann  2),  Trnka  de  Krowitz  3);  alii  secun- 
dum symptomata  praevalentia:  inflammatoriam,  ner- 
vosam, putridam  et  gastricam,  ut  Richter*'),  Haaseb ); 
alii  febrim  hecticam  idiopathicam  et  symptomaticam 
discreverunt,  ut  Fournier  6);  alii  hecticam  et  phthi- 
sicam, ut  Laclitleben  7)  et  Berends  ®).  Phthisica, 
febri  continuae  propior,  exacerbationes  praecipue 
horis  matutinis  efficere  solet  et  cum  visceris  alicu- 
jus  suppuratione  conjuncta  est.  Berends  <J)  de  fe- 
bre phthisica  haec  tradit:  „Febrem  phthisicam  inci- 
pientem  fere  distinguunt  frigus  sat  notabile,  quod 
exacerbationes  praecedit,  exacerbationibus  plerum- 
que antemeridianis,  paroxysmorum  febris  intermit- 
tentis quotidianae  et  tertianae  duplicis  aemulis,  ca- 
lore tamen  et  in  remissionibus  quoad  aegroti  sen- 
sum nunquam  prorsus  exstincto,  et  in  remissionum 
tempore  non  semper  adstantibus  valde  perceptibili, 


1)  Dissertatio  de  febre  bectica. 

2)  Medie,  rat.  syst.  tom.  IV.  s.  II.  c.  XIII.  Hat.  1734. 

3)  De  febr.  beet,  historia  Vind.  1783. 

4)  Hichter,  A.  G.,  specielle  Tberapic  Bd.  2.  p.  729. 

5)  Erkenntnifs  und  Kur  der  cluoniscben  Kranklieiten  B.  3. 
Abtb.  2.  p.  25. 

6)  Beobaclitungen  iiber  das  schleichcndc  oder  auszebrende 
Fieber  aus  d.  Franz.  Leip.  1782. 

7)  Versuch  einer  medie,  clin.  Th.  1.  p.  165.  Danz.  1792. 
fi)  Praclcct.  de  inorb,  labii,  ed.  A.  G.  a Stosch,  tom.  I. 

p.  120.  Berl.  1829. 

9)  1.  c.  p.  H6. 

atque  aegroto  ad  frigus  valde  sensibili  et  de  levi 
frigore  saepe  conquerente,  corpore  potius  frigus  sen- 
tiente.” Haec  indoles  tantum  sub  transitum  alicu- 
jus  visceris  in  suppurationem  tam  notabilis  apparet; 
sin  suppuratio  jam  per  aliquod  tempus  perduravit, 
febris  hcclica,  nisi  visceris  destructio  celerrime  pro- 
grediatur, ad  cursum  solitum  revertitur;  id  quod  in 
senibus  saepe  animadvertimus,  quibus  cum  sputis 
purulentis  exacerbationes  consuetae  horis  meridianis 
et  vespertinis  per  longum  tempus  exstant  et  qui  post 
mortem  pulmones  suppuratione  tarda  consumtos  os- 
tendunt. Haase  l)  si  demum,  inquit,  febris  phthisica 
e suppuratoria  prodiit,  eundem  decursum  eademque 
symptomata,  ac  febris  hectica,  exhibet.  Momenti 
majoris  tam  respectu  prognosis  quam  curationis  mihi 
videtur,  febris  hcclicae  divisio:  a)  in  idiopathicam 
s.  primariam , a toto  systemate  sine  vitiis  organicis 
ordientem,  b)  in  secundariam , alios  morbos  subse- 
quentem  et  c)  in  symptomaticam , quae  symptoma 
organicorum  vitiorum  et  destructionum  sistit;  ita, 
ut  febris  phthisica,  quam  dicunt,  symptomaticis  fe- 
bribus hecticis,  adnumerctur. 

DECURSUS. 

Febris  hectica  cursum  adeo  lentum  absolvit,  ut 
de  mora  ejus  nihil  certi  possit  proponi:  per  hebdo- 
mades, menses,  interdum  per  aliquot  annos  protra- 
hitur, prout  causae,  constitutio  corporis  et  aliae 
conditiones  differunt.  Decursus  porro  et  sympto- 
mata ita  variant,  ut  stadia  quidem  defendi,  non  au- 
tem certo  distingui  possint;  saepe  enim  accidit,  ut 
in  aliam  indolem  abiisse  videatur,  mox  autem  ad 


*)  1.  c.  p.  76. 

pristinam  redeat.  Plurimi  in  tria  stadia  febrem  Lec- 
ticam distribuunt,  quorum  primum  notas  febris  lon- 
giores formae  incertae  prae  se  fert;  secundum  su- 
doribus profusis  nocturnis  distinguitur;  tertium  de- 
nique, morti  praevium,  diarrhoea  colliquativa  et  om- 
nium symptomatum  augmento  indicatur.  Haud  raro 
aliis  morbis,  praecipue  febribus  gastricis,  catarrha- 
libus,  pituitosis,  putridis  elc.  associatur  et  characte- 
rem horum  morborum  per  aliquod  tempus  induit, 
interdum  graviditati  cedere  videtur,  postea  autem  atro- 
cior  recurrit.  Typus  maxime  continuus  remittens 
apparet,  duas  febris  quotidianae  exacerbationes  ae- 
mulans; quandoque  typum  tertianae,  siquidem  alter- 
nis diebus  exacerbationes  notabiliores  apparent,  imi- 
tari videtur;  nonnunquam  continuam  continentem 
fere  aequat.  In  universum  levis,  eo  levior,  quo  ma- 
gis idiopathica  existit,  decurrere  solet;  ex  more  fe- 
bris symptomaticae  ex  viscerum  nobiliorum  affec- 
tionibus cursum  vehementiorem  et  celeriorem  ab- 
solvit. Gencratim  temperie  calida  et  sicca  mitescere, 
frigida  et  huinida  autem  ingravescere  videtur.  Ut- 
plurimum  morte  terminatur,  praesertim  tempore  ver- 
nali et  auctumnali,  quoniam  vires  fere  ex  tofo  pro- 
stratae frequentes  temperiei  vicissitudines  horum  anni 
temporum  sustinere  nequeunt.  Si  qui  morbo  libe- 
rantur, symptomatibus  paulatim  minutis,  febris  sine 
omni  critica  evacuatione  decrescit,  vires,  volumen 
corporis,  color  naturalis  et  functiones  ad  normam 
sensim  redeunt. 

AETIOLOGIA. 

Causae  praedisponentes.  Neque  aetas,  nec  se- 
xus, nec  ulla  corporis  constitutio,  aut  vitae  ratio 
ab  hac  febre  tuentur.  Quemadmodum  senes,  qui- 

bus  virium  inopia  magis  est  communis,  febre  hec- 
tica  perire  possunt,  ita  etiam,  oblata  occasione  in- 
fantes, pariter  viri  robusti,  ac  graciles  juvenes  et 
tenerae  mulieres,  nec  non  laboriosi  et  otiosi,  bo- 
realium  regionum  et  meridionalium  incolae.  Certo 
autem  constat,  gracilem  et  debilem  constitutionem 
cum  tenera  cute,  fibra  sicca,  statura  longa  et  prae- 
coci incremento,  temperamento  sanguineo,  systemate 
nervoso  admodum  irritabili  seusibilique,  aetalem  ju- 
venilem et  senectutem,  intemperantiam,  humorum 
jacturam,  morbos  praegressos  debilitantes  aut  diu- 
turnos, sexum  muliebrem,  vitam  desidem,  inprimts 
mentis  laboribus  et  vigiliis  conjunctam,  dispositio- 
nem phthisicam  hereditariam  etc.  ad  febrem  liecli- 
cam  prae  ceteris  opportunum  reddere  corpus. 

Causarum  occasionalium  tantus  est  numerus, 
ut  recensere  eas  nimis  longum  sit;  cognitio  earum 
saepe  tam  ardua,  ut  medicum  facile  una  allerave 
effugiat.  Generatim  tres  ordines  causarum  occasio- 
nalium distingui  possunt,  quorum  primus  continet 
causas,  quae  a toto  systemate,  sine  vitiis  organicis 
pendent;  secundus  alios  morbos,  qui  in  hecticam 
febrem  abeunt;  tertius  vitia  organica,  quae  hanc  fe- 
brem symptomaticam  inferunt.  Principes  causarum 
occasionalium  sunt: 

a)  Constitutio  aeris  propria,  praecipue  humido 
calida,  regiones  humidiores,  insalubri  aere  impraeg- 
nata cubicula,  vitiosa  organa  manducationis  et  de- 
glutitionis, vitia  dentium  et  aliarum  oris  partium, 
degenerationes  glandularum  salivalium,  fistulae  ea- 
rum, jactura  salivae  per  ptyalismum,  abusus  nico- 
tianae  tabaci  etc.  Constrictiones  et  conglutinatio- 
nes oesophagi;  debilitas  ventriculi  et  tractus  intesti- 


liorum;  mala  indoles  succi  gastrici  entericiquc,  bi- 
lis, salivae  >et  aliorum. 

Ciborum  penuria,  cibi  apepti  aut  parum  nu- 
trientes, vel  nimis  vel  justo  minus  incilantes;  apud 
infantes  lac  deficiens,  aut  nimis  tenue  aut  spissum, 
vel  alio  modo  vitiosum.  Sanguinis,  aut  lactis,  prae- 
cipue nimis  diu  lactantium,  seminis  et  aliorum  hu- 
morum profluvia,  excreliones  nimiae,  blennorrhoeae 
habituales;  frequeutiora  puerperia. 

Insignem  in  organismum  animi  palhematum  ef- 
ficaciam nemo  ignorat;  saepissime  enim  animi  pathe- 
mata  deprimentia  ad  febrem  hecticam  gignendam 
conferre  neque  raro  difficillime  delegi,  nisi  aeger 
succurrat  medico,  nemo  dubitat.  Praesertim  huc 
referenda  sunt:  sollicitudo,  curae,  maeror,  lucubra- 
tiones, terror,  ira,  nec  minus  intemperantia  et  alia, 
quae  vitam  quasi  arrodunt.  Nimii  porro  corporis 
labores  et  mentis  contentiones,  cum  vita  deside,  vi- 
giliis et  neglecta  digestionis  cura:  abusum  quoque 
vini  et  potuum  spirituosorum,  nec  non  validiorum 
aromatum  et  medicamentorum,  praecipue  purgantium 
et  aliorum  febrem  hecticam  sequi  posse,  pluries  ob- 
servatum est. 

b)  Haud  raro  alios  morbos,  praesertim  febres 
acutas,  ut  gastricas,  rheumaticas,  calarrhalcs;  exan- 
themata acuta,  ut  scarlatinam,  morbillos,  variolas 
ct  alia  hujusmodi  in  febrim  hecticam  abire  vi- 
demus, si  crises  eorum  vel  turbatae,  vel  imper- 
fectae, vel  profusae  et  nimis  diuturnae  fuerint. 
Curatio  etiam  inepta,  diu  protracta,  vel  intem- 
pestive adhibita  antiphlogistica,  remedia  excitantia 
perperam  administrata,  ab  altera  autem  parte,  ne- 
glectus incitantium  et  roborantium  usus,  ubi  vires 
corporis  tam  prostratae  sunt,  ut  natura  sibi  succur- 

rcrc  non  valeat,  non  raro  peculiaris  morborum  in- 
doles huc  pertinent.  Sic  febres  intermittentes  diu- 
turnae, inepto  incautoque  usu  Chinae  et  aliorum  fe- 
brifugoruin  in  febrem  hecticam  transmittuntur.  Ae- 
ger, exactis  hisce  morbis,  debilis  macilentusque  ma- 
net, appetitus  ciborum  vel  deficit,  vel  ita  alienatur, 
ut  aeger  insatiabilis  sit,  attamen  nec  cibos  ingestos 
concoquat,  nec  vires  recipiat,  nec  volumen  corporis 
perditum,  nec  colorem  rursus  obtineat.  Interdum 
huic  febri  stases  humorum,  obstructiones  et  infarc- 
tus viscerum,  status  pituitosus,  metastases,  vermes 
intestinales  et  alia  producta  morborum  praegresso- 
rum associantur. 

Praetermittendae  hic  non  sunt  suppressiones 
solitarum  secretionum  et  excreti oiium,  uthaemorrha- 
giarum,  praecipue  haemorrhoidum,  sudorum  loca- 
lium, inprimis  manuum  pedumque,  nec  non  prae- 
matura sanatio  ulcerum  inveteratorum  tam  natura- 
lium quam  artificialium,  quae  in  organismi  consue- 
tudinem jam  inducta  sunt;  suppressiones  exanthema- 
tum chronicorum,  ut  scabiei,  herpetis,  tiniae  capitis 
et  aliorum.  Diuturni  dolores  spasmique,  ut  dolor 
faciei  Fothergilli,  hemicrania,  ischias  rheumatica, 
cardialgia,  hysterismus,  hypochondriasis,  melancho- 
lia', nec  non  cachexiae  et  dyscrasiae,  ut  icterus, 
chlorosis,  hydrops,  arthritis,  syphilis,  morbus  scro- 
phulosus,  rhachitis,  scorbutus  et  alia  saepenumero 
in  febrem  hecticam  desinunt.  Venena  jam  submota 
vel  per  effectum  secundarium,  vel  parcis  iteratisque 
dosibus  ingesta,  ut  hydrargyrum,  praecipue  sublima- 
tum corrosivum,  arsenicum,  plumbum,  cuprum,  non- 
nulla narcotica  et  alia,  producunt  febrim  hecticam, 
qua  laborantes  utplurimum  c medio  tolluntur. 

c)  Injuriae,  quae  febrim  hepticam  symptomati- 

cani  inferunt,  omnium  causarum  frcqucntissimae 
sunt,  quo  factum  est,  ut  nonnulli  morbum  prima- 
rium et  secundarium  negaverint.  Hae  causae  in 
duas  classes  redigi  possunt:  a)  vitia  organorum  fa- 
bricae, ut  obstructiones,  infarctus,  iudurationes,  tu- 
bercula, scirrhi,  corpora  aliena  et  similia,  degene- 
rationes viscerum  nobiliorum,  prasersim  pulmonum, 
hepatis,  lienis,  uteri,  glandularum  meseraicarum,  pan- 
creatis, ductus  thoracici  etc.;  haud  raro  tabescentia 
sine  suppuratione,  cum  febri  hectica  postremum 
conjuncta,  in  senibus  observatur,  b)  Destructiones, 
praecipue  viscerum  nobiliorum,  quae  causas  febris 
sic  dictae  phthisicae  constituunt.  Destructio  ejus- 
que  symptoma,  febris,  efficitur  suppuratione,  ulce- 
ratione et  aliis,  praesertim  pulmonum,  hepatis,  lie- 
nis, renum,  uteri,  ovariorum,  tractus  intestinorum, 
laryngis,  arteriae  asperae  aliorumque  organorum. 
Facile  est  intellectu,  hanc  divisionem  causarum  oc- 
casionalium  non  strictam  esse,  quoniam  una  alteram 
facile  procreare  et  procul  dubio  abire  potest.  Sic 
febres,  exanthemata  et  alia  nonnunquam  stases,  ob- 
structiones, iudurationes  etc.  procreant,  quae  saepe- 
numero  in  suppurationes  et  ulcerationes  transeunt 
et  perfecta  organi  consumtione  finiuntur»  Attamen 
haec  divisio,  nisi  fallor,  commodiorem  synopsin  of- 
fert nec  non  certiorem  praesagiendi  et  curandi  nor- 
mam praemonstrat. 

Causa  proxima.  Plurimi,  praecipue  veteriores 
causam  febris  hccticae  proximam  in  acore  specifico, 
qui  causis  variis  ortus,  cum  humoribus  communice- 
tur et  nervos  irritet,  collocabant,  f^ogel1),  seniper, 
inquit,  acies  qualiscunque  sil  in  humoribus  pro  causa 
pro- 


‘)  1.  c. 

proxima  febris  hecficae  haberi  potest.  In  universum 
semper  aciem  in  humoribus  suspicari  licet,  ubi  cutis 
sicca  et  pulsus  celerior,  naturali  est.  Dispositio  pe- 
culiaris, quae  hoc  in  casu  haud  dubie  in  sensibili- 
tate  systematis  nervosi  cernitur,  ea  efficiat,  necesse 
est,  quae  efficiuntur,  stimulus  continuus  adest,  qui 
motum  sanguinis  auget,  functiones  viscerum  secre- 
toriorum turbat,  et  hoc  modo  impedit,  quominus 
succus  alibilis  bene  praeparetur  et  nutritio  corporis 
solito  modo  fieri  possit.”  Tissot  *),  „ magnam,  ait, 
scnsibilitatem  systematis  nervosi  et  acres  humores 
sufficere  ad  febrem  hecticam  procreandam.  ” Sackt- 
leben  2)  „ causa  proxima,  inquit,  acies  est,  quae 
quotidie  sanguini  associatur,  nec  non  praeternatu- 
ralis  irritabilitas  et  debilitas  nervosi  systematis;  hae 
autem  et  conjunctio  earum,  ad  febrim  hecticam  pro- 
ducendam absolute  necessariae  sunt.”  Nonnulli, 
resorptionem  puris,  ichoris  etc.  et  connubium  eorum 
cum  sanguine,  causam  proximam  febris  hujus  existi- 
mant. Saepissime  tamen  nulla  materia  adest,  quae 
resorberi  possit;  etsi  pus  et  ichor  resorbantur,  tran- 
situs eorum  in  sanguinem  improbabilis  est,  quum 
vasa  lymphatica,  praecipue  glandulae,  materiam 
resorptam  maxime  mutent  et  assimilationi  demum 
idoneam  reddunt.  Henhe  3)  igitur  putat,  forsan  sup- 
puratione sanguini  tales  materias  detrahi,  quae  cor- 
poris nutritionem  normalem  aboleant  et  hoc  modo 
febrem  simulque  tabem  universalem  adduci.  Reil 4) 
cbntendit,  causam  proximam  ex  eodem  fonte,  ac  fe- 

*)  Yon  den  Nervcnkrankh.  JFefiersche  Uebersctz.  2 Bd. 
S.  268. 

2)  1.  c.  p.  184. 

Handbuch  der  speciell.  Patholog.  Bd.  1.  §.  225. 

‘)  Besondcre  Fiebertehre,  Bd.  2.  §.  9. 

bris  generatim,  profluere,  ex  irritatione  nimirum  cor- 
dis vasorumque.  Haase  *)  omnia,  ait,  momenta  di- 
agnostica, aetiologica  et  therapeutica  testari,  iit  nimis 
adaucta  irritabilitate  totius  systematis  sensibilis,  cum 
minuta  reproductioue,  causam  proximam  esse  po- 
nendam. 

Verba  Berendsii2)  de  causa  proxima  hujus  fe- 
bris sunt:  „ causa  proxima  febris  hccticae  et  lentae 
generatim  non  aliter  cogitari  potest,  quam  ea,  quae 
in  morbis  tabificis  generatim  locum  habet.  Nempe 
aut  succus  nutritius,  sive  materia  albuminosa,  lym- 
phatica, fibrosa  non  praeparatur  ex  alimentis  ido- 
nea, nec  salis  coadunatur  cum  partibus  corporis, 
quod  utrumque  fit  debilitate  partium  praecipue  \ aut 
haec  materiae  animalis  principia  exsolvuntur  et  e 
corpore  abducuntur.  Quod  quomodo  liat,  satis  dif- 
ficile intellectu,  quum  ex  sola  debilitate  vix  decla- 
rari queat  et  non  nisi  occulto  animali  chemismo 
fieri  possit.  Sat  facile  autem  mente  nostra  assequi- 
mur et  perspicimus,  materiam  nutritiam  male  ela- 
boratam, cum  partibus  organicis  non  intime  con- 
junctam, ex  iis  facile  iterum  exsolvi  et  e corpore 
proscribi.  Itaque  in  febre  lenta  et  hectica  utrum- 
que saepe  locum  habere  videtur,  ut  male  praepare- 
tur succus  alibilis,  cum  partibus  organicis  parum 
coadunetur  atque  sic  facile  iterum  exsolvatur  atque 
e corpore  eliminetur.”  Ex  his  omnibus  et  aliorum 
sententiis  sat  intelligitur,  nos  quidem  suspicari  posse 
modum,  quo  haec  febris  oriatur,  et  mutatam  nutri- 
tionem  et  irritabilitatem  propriam  tam  systematis 


«)  1.  c.  §.  464 

2)  1.  c. 

nervosi  quam  vasculosi  maximi  momenti  esse,  peni- 
tiorem autem  hujus  processus  naturam  nunquam  om- 
nes tenebras  esse  excussuram. 

DIAGNOSIS. 

Initio  quidem,  sed  vix  diutius  haec  febris  me- 
dicum dubium  haerere  patitur.  Diuturnus,  lentus, 
levis  irregularisque  decursus,  propriae  exacerbatio- 
nes, quae  sublevantibus  crisibus  carent;  pulsus  ac- 
celerati, debiles  plerumque,  calor  peculiaris  utpluri- 
mum  fugax,  ardor  volarum  manuum  pedumque,  prae- 
cipue post  meridiem  et  horis  vespertinis;  rubor  cir- 
cumscriptus genarum;  in  dies  augescens  debilitas 
atque  macies,  dum  appetitus  ciborum  integer  et  di- 
gestio bona  videtur;  cutis  sicca,  arida  ac  pergamena; 
indoles  urinae,  sudores  profusi  et  procedente  cursu 
diarrhoeae  colliquativae;  ratio  causarum  et  alia,  fa- 
cile medicum  de  indole  morbi  certiorem  reddunt. 

A febribus  intermittentibus,  quibuscum  confundi 
potest,  irregularibus  frigoris,  aestus  et  sudoris  ac- 
cessionibus differt,  saepe  enim,  aegro  sudante,  hor- 
ror revertit,  nec  non  saepius  per  diem,  medio  aestu; 
sudores  non  super  totum  corpus  diffunduntur  inter 
paroxysmos;  apyrexia  non  existit  et  fere  nunquam 
quatuor  paroxysmi  aequales  inveniuntur,  generat  i m 
in  intermittentibus  longiores  sunt;  sudor  et  urinae 
in  utrisque  maxime  differunt;  urinae  in  intermitten- 
tibus naturam  stadiorum  sequuntur,  in  hectica  vero 
sibi  sunt  similes;  sudor,  cum  levamen  afferat  in  in- 
termittentibus, fere  semper  in  hecticis  exhaurit  A 
febribus  acutis  sat  distinguitur  decursu  longiori  ac 
mitiori,  post  prandium  augescente  calore,  saepius 
recurrente  frigore  et  deficientibus  crisibus. 

PROGNOSIS. 

Quamquam  haec  febris  levis  el  longum  per  tem- 
pus bonae  indolis  esse  videatur,  nihilominus  peri- 
culo fere  nunquam  vacat,  quare  prognosis  in  uni- 
versum dubia  et  anceps  maxima  cum  prudentia  et 
providentia  auguranda  est.  Plurimum  inlerest,  ad 
eventum  praesagiendum,  ut  causae,  sedes,  morbi 
mora,  nec  minus  gradus,  constitutio  corporis,  aliae- 
que  con  itiones,  rite  cognoscantur  atque  dijudicen- 
tur. Si  causae  indagari  ac  tolli  queunt,  si  graviores 
affectiones  organicae  desunt,  febris  recentior  est  et 
gradum  summum  nondum  obtinet,  si  omnes  colli- 
qualiones  desiderantur,  constitutio  corporis  cttque 
vires  adhuc  bene  vigent,  digestio  ita  constituta  est, 
ut  instauratio  pedetentim  contingere  possit,  si  aeger 
nec  infans  neque  senex  est,  si  omnia  praesidia  in 
usum  vocari  queunt;  eventum  prosperum  atque  sa- 
nationem facilius  sperare  licet,  quam  si  causae  oc- 
cultae vel  inexpugnabiles,  si  morbus  diuturnus  aut 
cum  organicis  affectionibus,  ut  destructionibus,  ma- 
xima virium  prostratione,  digestionis  labe,  nec  non 
signis  colliquativis  jam  conjunctus  est.  Iu  his  casi- 
bus medici  conamina  morbum  sanandi  fere  semper 
irrita  sunt  et  palliativa  tantum  atque  symptomatica 
curatio  levaminis  aliquid  pollicetur.  Generatim  fe- 
bris hecticae  primariae  s.  idiopathicae  praedictio, 
quamquam  dubia,  tamen  melioris  ominis  esse  solet, 
quam  secundariae,  pessimi  autem  symptomaticae; 
praecipue  si  febris  perinde,  ac  phthisica,  cum  sup- 
puratione atque  ulceratione  conjuncta,  apparet;  hic 
non  tantum  debilitas  universa  cum  macie  corpo- 
ris, sed  etiam  consumtio  vel  partialis  vel  totalis 
organi,  nec  funtiones  vel  ex  parte  ex  toto  eversae 

considerandae  veniunt.  Veruntamen,  si  viscus  ex 
toto  consuinlum  est,  nonmmquain,  at  rarissime,  pros- 
per eventus  observatur;  nimirum  ubi  geminum  exstat 
organon,  ita  ut  unum  alterius  vices  suppleat  v.  c. 
renes.  Haud  diffitendum  est,  a febre  ipsa  plurimum 
periculi  momentanei  pendere ; quo  vehementiora  ejus 
symptomata,  eo  celerior  exitus;  haud  raro  magnam 
quantitatem  puris,  ichoris  etc.  per  longum  tempus, 
si  febris  levior  est,  secedere,  ab  altera  autem  parte 
mortem  brevi  citam  irruere  videmus,  quin  multum 
materiae  dependatur,  uti  in  phthisi  laryngea.  Mu- 
liebrem sexum  et  pueros  facilius  quam  adultos  et 
viros  evadere  dicunt,  quia  in  illis  reproductio  ma- 
gis vigeat. 

CURA. 

Facile  est  intellectu,  curationem  febris  hecticae,, 
si  causas  diversissimas,  quae  saepe  et  difficulter 
deteguntur  et  detectae  vix  removeri  possunt,  si  per- 
tinaciam, decursum  irregularem,  virium  prostratio- 
nem insignem,  maxima  cum  irritabilitate  sensibili- 
tateque  saepe  conjunctam  et  alia  intuemur,  esse 
perarduam,  ita  quidem,  ut  vix  summa  medici  pru- 
dentia, strenuitas  ac  diligentia  pariter  atque  aegro- 
torum obsequium  eventum  prosperum  inducere  va- 
leant. Medendi  indicationes  generales  eae  sunt,  ut 
febris,  quae  vires  corporis  citissime  consumit,  de- 
belletur et  vires  atque  materia  organica  instaurentur. 
Quodsi  causae  detegi  et  tolli  queunt,  utrique  saepe 
indicationi  satisfit.  Si  contingit,  ut  febrim  coerce- 
amus, instauratio  virium  corporis  et  alia  facile  ob- 
tinentur; illud  autem  difficile  et  ne  uberrimo  quidem 
medicamentorum  apparatu  perficitur.  Arduum  quo- 
que est,  de  cura  generalia  proponere,  cum  gradui 

febris,  causis,  conslitulioui  corporis  et  aliis  accom- 
modanda sit.  Ut  vitentur  repetitiones,  haud  super- 
vacuum mihi  videtur,  nonnulla  praemittere  et,  quum 
jure  contendi  possit,  regimen  ubique  maximi  esse 
momenti  et,  si  hoc  vel  negligatur,  vel  aptum  institui 
non  possit,  vix  eventum  prosperum  affulgere,  de 
hac  nonnulla  praecipiam.  Mundities  tam  aegri 
quam  rerum  ambientium  servetur  maxima;  cubicu- 
lum aegroti  sat  amplum,  purum,  siccum,  nec  frigi- 
dius nec  calidius,  aeris  salubris  plenum  sit.  Mun- 
ditiae maxima  sit  cura:  indusia  fere  quotidie  et 

pulvinarium  velamina  creberrime  permutentur. 
Aeger  nec  nimiis  et  calidioribus  nec  tenuibus  et 
frigidioribus  vestibus  tegatur.  Somno  post  pran- 
dium breviori  indulgeat  aeger,  primo  vespere  cubi- 
tum eat,  primo  mane  resurgat;  lectulo,  nisi  plumis 
nimis  adsueverit,  non  nimis  molli  et  calido,  sed 
pulvinaribus  e pilis  equinis  confectis  utatur.  Fric- 
tiones cutis  matutinae,  vel  manu  vel  tela  mollissima, 
praesertim  lana,  si  res  expostulet,  fumo  Benzoes, 
succini,  florum  rosarum  rubrarum,  baccarum  juni- 
peri siccatarum,  imbuta,  haud  raro  maximo  cum 
fructu  in  usum  vocantur.  Balnea  quoque  tepida,  si 
neque  morbi  natura  neque  gradu  vetantur,  quibus 
lac  et,  si  ferantur,  herbae  aromaticae  mitiores,  ut 
menthae,  thymi,  melissac,  flores  chamomillae  et  alia 
addi  possunt,  interjectis  aliquot  diebus,  tempore 
matutino  adhibita,  maxime  prosunt.  Nunquam  au- 
tem aeger  in  balneo  diutius  moretur  et  diligentis- 
sime caveat,  ne  frigori  post  balneum  se  submittat. 
Maxime  convenit  exercitatio  corporis  modica,  im- 
primis horis  antemeridianis,  ut  ambulationes  breves 
sub  dio,  equitatio,  aut,  si  minus  sustinentur,  vectura, 
navigatio,  gestatio  in  lectica.  Attamen  exercitatio 

corporis  nunquam  ad  fatigationem  protrahatur.  Ex 
hilaratio  animi  magni  momenti  est. 

Alimenta  viribus  digestionis  circumspecte  adap- 
tentur: generatiin  eupepta  modica,  quam  maxime 
alibilia,  inprimis  in  remissionibus  et  horis  matutinis, 
dosibus  parcis,  sed  saepius  iteratis,  tam  animalia 
quam  vegetabilia,  exhibeantur,  ut  carnes  bene  assa- 
tae et  elixae,  praecipue  teneriorum  animalium,  caro 
vitulina,  prae  ceteris  venatio,  aves  nonnullae,  ut 
columbae  gallinae  etc.  Juscula  adipe  carentia, 
c carne  mammalium,  ranarum,  astacorum  fluviatilium, 
viperarum  parata  etc. ) gelatiuae,  e carne,  ossibus 
etc.  paratae,  maxime  laudandae  sunt.  Porro  radices 
salep,  nieulla  sago,  oryza,  farina  hordei  praeparata, 
amylum,  Arrow  Root  et  alia  cum  jtisculis  coquan- 
tur vel  ex  iis,  addito  pauxillo  mitioris  aromatis 
vinique,  gelatinae  parentur,  quibus  conficiendis  etiam 
ichthyocolla  et  gelatina  animalis  inserviunt  Vitel- 
lus ovorum,  et  jusculis  dilutus  et  recens,  minime 
tamen  coctus,  cum  utilitate  hauritur.  Maxime  lau- 
dantur ostreae,  limaces,  viperae.  Potus  nec  justo 
frigidior  nec  calidior,  non  nimis  irritans,  saepius 
at  parcius  exhibeatur,  qui  sitim  bene  exstinguat 
simulquc  nutriat.  Idonei  sunt  potus  e vitello  ovo- 
rum, multa  aqua  diluto,  e decoctis  amylum  conti- 
nentium seminum  radicumque,  e maltho  aliisque 
confecti.  Lac,  si  fertur,  non  solum  egregium  potum, 
sed  etiam  saepe  optimum  remedium  ad  curationem 
perficiendam  offert.  Praecetcris  lac  humanum  lau- 
datur a Fonrnier  ’),  deinde  asininum,  caprinum, 
equinum,  postremo  vaccinum.  Multum  inlerest,  ut 
lac  cum  halitu  animali  hauriatur.  Pro  lacte,  quippe 


*)  1.  c.  P.  74. 

si  non  fertur,  serum  ejus  maxime  prodest,  quod 
facile  sustinetur.  Ventriculi  imbecillitas  saepe  fer- 
mentatum requirit  potum,  quocirca  cerevisia  quae- 
dam, ut  mumma  Brunsvicensium,  cerevisia  Britan- 
nica et  aliae  amarae  sat  fermentatae,  semper  autem, 
quam  incitatione  facile  naceant,  admodum  cauta 
parcaque  manu  et  tantum  horis  matutinis,  praeser- 
tim in  remissionibus,  porrigi  possunt.  Pari  modo 
vinum  modicum,  aqua  temperatum,  interdum  exor- 
bitante debilitate,  paululum  vini  oleosi,  ut  vinum 
canariense,  vel  capense,  attamen  maxima  cum  pro- 
videntia et  exigua  quantitate  suppeditare  licet. 

Pomeridianis  horis,  praesertim  in  exacerbatio- 
nibus et  tempore  vespertino  aegrotus  a validioribus 
motibus  exercitationibusque,  nec  non  irritationibus 
prorsus  abstinendus  est.  Validiora  alimenta,  tam 
cibi  quam  potus  vetanda  magis  quam  commendanda, 
quippe  quae  facile  irritant  et  hoc  tempore  non  cor- 
pus, sed  morbum  alunt,  quod  saepe  animadvertimus, 
siquidem  cibo  validiori  sumto  exacerbationes  matu- 
riores et  graviores  oriuntur.  In  universum  aegro- 
tus magis  frigidiusculum  quam  calidum  regimen 
agat,  alimentis,  dummodo  non  debilitent,  licet  resti- 
tutioni virium  materiaeque  organicae  non  optime 
respondeant,  dilutis  magis  et  fluidis,  quam  solidis, 
praecipue  tenuioribus  jusculis,  blandis  et  refrigeran- 
tibus potibus  mitioribus  utatur,  quibus  aucta  irrita- 
bilitas vasorum  nervorumque  deprimatur;  huc  per- 
tinent decocta  tenuiora  mucilaginea,  serum  lactis, 
vitellus  ovorum,  aqua  sat  dilutus  et  aliquo  saccharo 
conditus,  succi  recentium  plantarum,  succus  uvarum, 
cucumerum  et  aliorum  fructuum.  Nec  non  decocta 
tenuiora  fructuum  siccatorum  et  nonnulli  fructus 
recentes  commode  aegro  conceduntur. 

Apparatus  medicaminum  singularibus  conditio- 
nibus accommodetur.  Si  febris  inflammatoriam  in- 
dolem prae  se  gerit,  methodus  antiphlogistica  qui- 
dem in  usum  vocanda,  sed  cautissime  gubernanda 
et  nunquam  non  gradui  inflammationis,  si  adest, 
viribus,  constitutioni  corporis  et  aliis  est  adaptanda. 
Opus  est,  ut  remediorum,  quibus  uti  volumus,  effec- 
tum satis  metiamur,  ad  vitanda  detrimenta.  Leviora 
antiphlogistica  saepenumero  sufficiunt,  et  si  missione 
sanguinis  opus  sit,  tam  localis  quam  universalis 
semper  provida  parcaque  manu  instituatur;  praeter 
diaetam  tenuissimam  decocta  mucosa  cum  leviori- 
bus acidis  mineralibus,  vel  aqua  lauro  cerasi,  vel 
extracto  hyoscyami,  infusum  digitalis,  salia  neutra 
mitiora,  serum  lactis  acidulum,  succi  quidam  recen- 
ter expressi,  succus  uvarum,  cucumerum  et  alia  fere 
semper  sufficiunt.  Si  medici  est,  debilitatem  debel- 
lare, si  macies,  prostratio  virium  et  irritatio  magis 
increscunt,  roborantia,  amara,  sedantia,  nutrientia, 
interdum  leviora  incitantia  locum  habent,  ut  quas- 
sia,  centaurium  minus,  trifolium  fibr.,  gentiana,  ab- 
sinthium, columbo,  carduus  benedictus,  tussilago 
farfara,  lichen  islandicus,  calamus  aromaticus,  flores 
millefolii,  cortex  aurantiorum,  glandes  quercus,  prae- 
cipue apud  infantes,  china,  ferrum,  vel  praerarata 
mitiora,  ut  aram.  murt.  martiatum,  extractum  ferri 
aceticum,  ferri  pomatum,  spiritus  sulphurico,  et  ace- 
tico  aethereus  martiatus,  vel  aquae  martiatae,  tam 
mitiores  quam  validiores,  ut  Reinerzensis  Cudowana, 
Spaadana,  Fachingensis,  Flinsbergensis,  Fgerana, 
Pyrmontana,  Dryburgensis  et  aliae. 

Iis  in  casibus,  quibus  hisce  remediis  uti  licet, 
nihilominus  maxima  providentia  negligenda  haud 
est;  omnia  tantum  in  remissionibus  et  horis  malu- 

linis  adhibentia,  corumque  loco  in  exacerbationibus 
ac  pomeridianis  horis  ea,  quae  sedant  et  auctam 
irritationem  sensibilitatemque  systematis  nervosi  ac 
vasculosi  coercent,  praebenda;  quae,  nisi  aeger 
somno  detineatur,  per  noctem  etiam  continuanda 
sunt,  ut  digitalis,  aqua  lauro-cerasi,  extractum  hyos- 
ciami,  decocta  muciiaginca  cum  acidis  mineralibus 
mitioribus  et  alia. 

Colliquationibus  jamjam  ineuntibus  apte  occur- 
rendum est.  Si  sudoribus  colliquativis  aeger  vexa- 
tur, leviora  integumenta  lintea  eligenda,  gencratim 
regimen  frigidius  atque  maxima  mundities  servanda 
est.  Utilissima  ex  apparatu  medicamentorum  non- 
nulla adstringentia,  uti  quassia,  acidula  mineralia, 
praecipue  acidum  sulphuricum,  mixtura  sulphurico 
acida,  infusum  herbae  salviae,  horis  vespertinis 
frigidum  haustum,  multis  maxime  laudatum,  in  usum 
vocanda  sunt.  Contra  diarrhoeas  colliquativas 
maxime  laudantur  columbo,  cortex  simarubae,  tinc- 
tura cinnamomi,  decoctum  salep,  opium,  vel  interne, 
vel  externe  per  clysmata  ex  amylo  parata,  nec  non 
fomentationes  vinosae  spirituosacque  ad  ventrem 
ctc.  ctc. 

Tussi  interdum  maxime  urgenti  optime  occur- 
ritur, largiori  opii  dosi  ante  vespertinum  paroxys- 
mum, testibus  Fournier  *)  et  Vogel *  2).  Extractum 
hyoscyami,  aqua  amygdalarum  amararum,  lactuca- 
rium  et  alia  non  praetermittenda  sunt;  eadem  et 
nonnulla  alia  etiam  spasmis,  si  adsunt,  respondent. 

Si  complicationes  morbosae,  ut  status  pilui- 


*)  1.  c.  p.  97. 

2)  |.  c.  P.  188. 

losus,  saburralis,  aut  alii  morbi,  nexum  causalem  cum 
febre  non  alentes,  ei  associantur,  curatio  ad  indolem 
eorum,  respectu  mali  potioris  habito,  conformanda  est. 

Si  contingit,  ut  valetudo  restituatur,  curatio 
inter  convalescentiam  baud  suspendenda  est,  quo- 
niam a morbo  recidivo  aeger  tutus  non  esse  solet. 
Nostrum  igitur  est,  medicaminibus  aptis  aegrotum 
per  longius  tempus  curare,  a diaeta  blanda  pede- 
tcntini  ad  validiorem,  paulo  incitantem  roborantem- 
que  pergere.  Prae  ceteris  aegro  fontes  medicati 
roborantes,  nec  minus  itinera  exhilarantia  commen- 
danda sunt. 

A.  Curatio  febris  hecticae  'primariae  s.  idio- 
pathicae. Quod  speciatim  ad  curam  hujus  febris 
pertinet,  quae  primaria  apparet,  nostrum  est,  caus- 
sas primum  tollere;  attamen  necesse  est,  caute  tol- 
lantur, quae  utplurimum  per  longum  tempus  exsti- 
terint, incauta  enim  abolitio  haud  dubie  magno 
incommodo  erit  aegroto.  Quodsi  igitur  in  alimen- 
torum inopia  causa  cernitur,  pedetentim  cibus  au- 
gendus et  indoles  prava  corrigenda  est;  abusus 
incitamentorum  omnis  generis  sensim  sensimque 
minuatur,  defectus  eorum  prudenter  sarciatur;  eva- 
cuationes nimiae,  si  quae  sunt,  in  utroque  casu  tem- 
perentur et  paulatim  cohibeantur;  labores  nimii, 
praecipue  mentis,  vigiliis  conjuncti,  suspendantur. 
Animi  affectibus,  praesertim  deprimentibus,  ut  tristi- 
tiae, curis,  maerori,  nostalgiae,  amori  infelici  et 
aliis  saepissime  vix,  et  ne  vix  quidem  occurri  po- 
test, quoniam  artis  praesidia  eludunt;  moderatio, 
oblectatio  atque  exhilaratio  animi,  itinera  et,  si  fieri 
potest,  expletio  desideriorum,  quam  maxime  impe- 
rentur. — Si  eo  perventum  est,  ut  hac  vel  aliae 
causae  abolitae  sint,  febris  et  prostratio  virium,  nisi 

aufugerint,  debellentur.  Omnia,  quae  de  regimine 
diaetetico,  victu  ac  apparatu  medicamentorum  reme- 
diorumque memoravimus,  haud  inepte  in  usum 
vocantur.  Praecipue  hoc  in  casu  china,  cujus 
idonea  praeparata  in  remissionibus  porrigantur, 
egregium  medicamen  exhibet,  nec  minus  praeter  alia 
roborantia,  amara,  nutrientia  etc.,  ferrum,  tam  mi- 
tiora ejus  praeparata  quam  fontes  martiati.  Lac, 
si  fertur,  praesertim  sensilioribus  vel  irritabilioribus 
maxime  commendandum.  Usus  vini  cautus  haud 
praetereundus  etc.  etc. 

B.  Febris  hectica,  quae  secundaria  nominatur , 
utplurimum  curationem  eam  exposcit,  quae  morbis 
praegressis  respondet,  ita  tamen,  ut  vitentur,  quae 
debilitatem  augeant,  vel  nimia  incitatione  facile 
noceant.  Quodsi  ergo,  febres  acutae,  intermittentes, 
exanthemata  acuta,  turbatae,  aut  imperfectae,  aut 
neglectae  crises  vel  inepta  curatio  etc.  causam  prae- 
buerunt, neglecta  suppleantur  et  impedimenta  remo- 
veantur oportet;  proinde  cruditates,  status  pituitusi, 
vermes  et  alia  tollantur  et  reversio  caveatur;  quod, 
quo  modo  et  quibus  remediis  instituendum  sit, 
facile  elucet.  Suppressiones  et  repercussiones  hae- 
morrhagiarum,  ut  haemorrholduin,  sudorum  habitua- 
lium, ut  manuum  pedumque,  exanthematum  chroni- 
corum, ulcerum  inveteratorum  etc.,  alio  modo  sunt 
compensandae,  aut  secretiones  restituendae,  ope 
fomentationum,  balneorum  tepidorum,  sinapismo- 
rum, vesicantium,  ulcerum  artificialium,  medicami- 
num idoneorum  aliorum  etc.  l)yscrasiae  et  morbi 
spasmodici,  qui  in  hecticam  febrem  abierunt,  reme- 
diis naturae  consentaneis  debellentur.  Si  hectica 
febris  venenis  inducta  est,  antidota  porrigantur,  ut 
lac,  oleosa,  sulphur,  nonnulla  tonica,  interdum 

aetherca  et  narcotica,  balnea  tepida  praecipue  cum 
sulphuris  hepate,  thermae  praesertim  sulphuratae 
adhibeantur. 

Omnia  remedia,  quae  causis  medentur,  caute 
seligenda,  parca  manu,  interdum  longis  intervallis 
propinanda,  provideque  cum  roborantibus  nutrien- 
tibusque  conjungenda  sunt,  prout  effectus  eorum  et 
conditiones  aliae  expostulant. 

C.  Curatio  febris  hecticae  symptomaticae  dif- 
ficillima est,  quod  facile  intelligilur,  si  causas,  qua- 
rum symptoma  febris  est,  et  quarum  remotio 
saepius  artis  terminos  excedit,  contemplamur.  Nihil- 
ominus nostrum  est,  quod  tollere  nequeamus,  suble- 
vare. Omnia  igitur  quae  supra  genera tim  de  regi- 
mine diaetetico  ac  remediis  praecepta  sunt,  hoc  in 
casu,  si  alter  utrum  indicetur,  in  usum  trahi  oportet. 
Attamen  quandoque  contingit,  ut  causas,  si  vel  in- 
farctibus, vel  obstructionibus,  vel  indurationibus, 
vel  debilitate  viscerum  etc.  nituntur,  tollere  quea- 
mus. Hanc  ob  rem  methodus  resolvens  simulque 
roborans  maxima  cum  prudentia  atque  providentia, 
nec  minus  singulari  ratione  visceris  laborantis  ha- 
bita, adhiberi  debet.  Prout  igitur  res  expostulat, 
cum  fructu  adhibentur:  Extr.  graminis,  cardui 

benedicti,  marrubii,  taraxacii,  cichorii,  saponaniae, 
chelidonii,  caleudulae,  furnariae,  trifolii  fibrini,  tus- 
silago farfara,  lichen  islandicus:  Hyoscyami  et 

belladonnae  usus,  perinde,  ac  nonnullorum  gumma- 
tum ferulaceorum,  quorundam  salium,  ut  kali  aceti ci, 
sub  finem  martialium,  summam  providentiam  re- 
quirit. Haud  raro  optimo  cum  eventu  nonnulli 
succi  recentes  expressi,  fructus  sat  maturi,  vitellus 
ovorum  recens,  fontes  aciduli  et  alia,  adhibentur. 
Internis  saepe  externa,  ut  lenes  frictiones  nec  non 


inunctiones  atque  fomentationes  resolventes,  prae- 
sertim e belladonna,  hyoscyamo,  conio  et  aliis  com- 
modissime adduntur.  Ubi  inflammationis  suspicio 
subest,  cautissime  in  eam  est  agendam.  — Si  febris 
symptomata  destructorum  viscerum  exhibet,  ea,  quae 
supra  generatim  praecepta  sunt,  opponi  oportet. 
Curatio  causarum  est  ea,  quae  diversis  speciebus 
phthiseos  respondet,  de  quibus  hic  dicendum  non 
est.  Iu  universum  maxime  laudantur:  degitalis, 
aqua  lauro -cerasi,  extr.  hyoscyami  et  alia.  Maxi- 
mam prudentiam  requirit  usus  roborantium,  praeci- 
pue chinac  cum  facile  noceant.  China  haud  dubie, 
in  febre  hectica  symptomatica  cum  fructu  tantum 
administratur,  ubi  sola  debilitas  viscerum,  sine  ullo 
vitio  organico,  aut  phthisis  sic  dicta  pituitosa  pul- 
monum, exstant. 


VITA. 


Ego,  Joannes  Georghjs  Meyer,  Borkemlorfii , Sile- 
siac  pago,  die  XVIll  m.  Aprilis  A.  mill.  octingent.  quinto 
natus,  confessioni  catholicae  addictus  sum.  Elementa  lit- 
terarum, quae  ineundis  studiis  viam  muniunt,  in  gymna- 
sio JSisscnsi  hausi,  quo  relicto,  m.  Aprili  A.  mill.  octin- 
gent. viges,  tert.  Vratislaviam  mc  contuli,  ubi  ab  lllustr. 
WENDT,  t.  t.  rectore  instituti  regii  medico -chirurgici, 
in  utriusque  medicinae  studiosorum  numerum  receptos 
sum.  Ab  illo  inde  tempore  has  praelectiones  audivi: 
Historiam  naturalem,  physiccn  et  chemiam  Cei.  ScHUM- 
mel,  praecepta  linguae  germanicae  et  latinae  lllustr.  Kan- 
NEGIESSER,  osteologiam  et  syndesmologiam,  anatomiam 
tam  theoreticam  quam  practicam,  historiam  et  physiolo- 
giam foetus  humani,  sectiones  forenses  rite  instituendi 
methodum,  physiologiam  et  anatomiam  pathologicam  ll- 
lustr. Otto  mihi  tradidere.  Praelectiones  de  patholo- 
gia  et  therapia  generali,  de  materia  medica  et  methodo 
formulas  medicas  concinnandi,  de  medicina  forensi  ll- 
lustr. Liciitenstaedt,  de  chirurgia  generali  atque  spe- 
ciali, nec  non  de  ophthalmiatrice  lllustr.  BENEDICI'  fre- 
quentavi. De  ossibus  fractis  luxatisque,  de  akiurgia  et 
de  fasciis  applicandis  lllustr.  Hanke,  de  pathologia  et 
therapia  speciali,  de  toxicologia  lllustr.  Wendt,  de  arte 
obstetricia  tam  theoretica  quam  practica  lllustr.  Andree 
disserentes  audivi.  Repetitiones  harum  praelectionum 
Cei.  Wensxe  et  Cei.  Seerig,  nec  non  institutiones 
clinicas  medicas  et  chirurgicas  lllustr.  Wendt  et  lllustr. 
Hanke  adii. 

Triennio  elapso,  tempore  vernali  A.  mill.  octingt. 
vices,  sexti  munus  chirurgi  militaris  inferioris  suscepi. 
M.  Aprili  A.  mill,  octingent.  undetrices.  Berolinum  vo- 
catus et  alumnis  instituti  medico  - chirurgici  Friderico- 
Guilelmiani  in  biennium  associatus  sum.  Per  quod  tem- 
pus hisce  interfui  praelectionibus:  Psychologiam  Cei. 

Wolff,  historiam  naturalem  et  botanicen  lllustr.  LlNK, 


physicen,  chemiam  et  pharmaciam  Cei.  Turte,  encyclo- 
paediam  medicam,  anatomiam  universam,  nec  non  orga- 
norum sensuum  et  physiologiam  Illustr.  Rudolphi,  oste- 
ologiam  Illustr.  Knape,  anatomiam  practicam  Illustr.  Ru- 
DOLPHI  una  cum  Illustr.  Knape  me  docuerunt.  De  pa- 
thologia  generali  Cei.  Eck,  de  materia  medica  et  de 
fontibus  medicatis  Illustr.  OsAN.M,  de  chirurgia  generali, 
de  ossibus  fractis  et  luxatis,  de  arte  obstetricia  tam  theo- 
retica  quam  practica,  de  fasciis  applicandis  et  de  akiurgia 
Illustr.  Kluge,  de  semiotice  Illustr.  Fr.  IIufeland,  de 
pathologia  speciali  et  de  therapia  morborum  psychicorum 
Illustr.  Horn,  de  morbis  infantum  Cei.  Casper  prae- 
cepta hausi.  Institutionibus  clinicis  Gener.  DE  GrAEFE, 
Illustr.  Bartels  et  Cei.  Wolff  interfui. 

Jam  vero  tentamine,  tam  philosophico  quam  me- 
dico, nec  non  examine  rigoroso  coram  gratioso  medico- 
rum ordine  absolutis,  omnibus  hisce  viris  Illustrissimis 
summas,  quas  habeo,  gratias  palam  ago,  ac  fore  spero, 
ut,  dissertatione  thesibusque  publice  defensis,  summi  in 
medicina  et  chirurgia  honores  in  me  conferantur. 


THESES  DEFENDENDAE. 

I.  Nullum  esse  certum  hydrothoracis  signum, 
contendo. 

II.  Suppuratio  sine  inflammatione  haud  existit. 

III.  Medicamina  specifica  nego. 


IV.  Nullus  morbus  est  hereditarius. 


